Etter å ha høyrt opposisjonen hamre på næringsministeren om at han ikkje har innfridd det ein hadde venta, at landbruksministeren ikkje har innfridd, men tvert imot har drive med små justeringar av den førre regjeringas politikk, er det ei glede at iallfall ein av statsrådane har innfridd og verkeleg har snudd om skuta i den retninga ho skal gå – i konkurransepolitikken. Denne regjeringa fører ein annan konkurransepolitikk enn den førre regjeringa. Det er tydeleg signalisert, både gjennom dei tre partia sine valprogram og i Soria Moria-erklæringa. Når det gjeld dei vedtaka vi har behandla, og som går på konkurransepolitikk, er det det å seie at ein sausar det i hop og snakkar om f.eks. forbrukarpolitikk. Men dersom ein les Konkurransetilsynets vedtak knytt til Prior og Gilde, ligg det ingenting der som f.eks. handlar om pris, nettopp fordi Gilde og Prior ikkje var konkurrentar i den same marknaden. Raudt og kvitt kjøtt er ikkje i den same marknaden, sjølv om eg veit at mange forbrukarar opplever at det er slik. Ein må gå inn og lese dei faglege vurderingane i dei enkelte sakene. Då vil ein sjå at vedtaka er til det gode for forbrukarane, til det gode for konkurransen og til det gode for norsk konkurransepolitikk.